**J E G Y Z Ő K Ö N Y V**

**Készült:** Pétervására Város Önkormányzat Képviselő-testületének 2016. október 25-én (kedden) 15.00 órakor megtartott ülésén.

**Jelen vannak** Eged István FIDESZ-KDNP polgármester

Boros Csaba FIDESZ-KDNP alpolgármester

Abelovszki Ildikó képviselő

Barta Gábor képviselő

Juhász Attila képviselő

Tóth János képviselő

Varró Magdolna képviselő

**Meghívottak:** Dr. Varga Attila jegyző

Dr. Kerekes Tibor aljegyző

Braun József pénzügyi oszt. vez.

Deli Orsolya ügykezelő

Kovácsné Égető Edit jkv.

**Eged István FIDESZ-KDNP polgármester**

Köszönti az ülés résztvevőit, a meghívott vendégeket. Megállapítja az ülés határozatképességét, mert a hét képviselő jelen van. Az ülést megnyitja. Javasolja a meghívón feltüntetett napirendi pontok tárgyalását, amit a képviselők egyhangúan elfogadtak.

**NAPIRENDI PONTOK**

1. „Közintézmények és határtérségben élők határon átnyúló együttműködésének javítása” című közös szlovák-magyar pályázat megtárgyalása (anyag nagy terjedelme miatt szóbeli előterjesztés).

Előterjesztő: Eged István polgármester

1. KEHOP-2.2.2 fejlesztési támogatással kapcsolatos módosított konzorciumi szerződés megkötése a Konzorcium tagjaival.

Előterjesztő Eged István polgármester

1. Település hulladékszállításra vonatkozó közszolgáltatási szerződés módosításának megtárgyalása.

Előterjesztő: Eged István polgármester

1. Kérdések, interpellációk.

**Napirendi pontok tárgyalása**

**1./ Napirend**

„Közintézmények és határtérségben élők határon átnyúló együttműködésének javítása” című közös szlovák-magyar pályázat megtárgyalása (anyag nagy terjedelme miatt szóbeli előterjesztés).

**Eged István FIDESZ-KDNP polgármester**

Elmondja, hogy határon átnyúló pályázat Feled községgel. Jelenleg is dolgoznak rajta, készítik elő az anyagot.

Ez egy másfél éves programsorozat lenne. Összesen 160 ezer euróra pályáznak. (94 ezer euróra Pétervására, 66 ezer euróra Feled.) A pályázathoz 5 %-os önerő szükséges.

Több féle témakört érintenek a pályázaton belül (pld, sportszakosztályok találkozója, közmunkaprogram bemutatása, tanárok és diákok tapasztalat cseréje, stb.)

Természetesen a Térünnep és a Karácsonyi vásár is megrendezésre kerülne 2017-ben és 2018-ban is, ennek a pályázatnak a keretén belül.

Kérdezi, hogy van-e kérdés, hozzászólás?

**Boros Csaba alpolgármester**

Felediekkel van kapcsolat. Az iskolába is jönnek még ebben az évben. Támogatja a pályázaton való indulást.

**Juhász Attila képviselő**

Támogatja.

**Eged István FIDESZ-KDNP polgármester**

Kérdezi, hogy ezzel a napirendi ponttal kapcsolatban van-e még kérdés, vélemény?

Amennyiben nincs kérdés kéri, hogy aki egyetért, a „Közintézmények és határtérségben élők határon átnyúló együttműködésének javítása” című közös szlovák-magyar pályázaton való indulással az kézfelemeléssel szavazzon.

A képviselőtestület **egyhangú szavazattal** az alábbi határozatot hozta:

**Pétervására Város Önkormányzat Képviselőtestületének 86/2016. (X.25.) határozata**

1./ Pétervására Város Önkormányzatának Képviselő-testülete (a továbbiakban: Képviselő-testület) pályázatot nyújt be az Interreg V-A Szlovákia-Magyarország Együttműködési Program Irányító Hatósága, a Miniszterelnökség és a Szlovák Köztársaság Mezőgazdasági és Vidékfejlesztési Minisztériuma, mint Nemzeti Hatóság által az Interreg V-A Szlovákia-Magyarország Együttműködési Program támogatására meghirdetett felhívásra, Jesenke and Pétervására – network development at all level for efficent joint actions Feled és Pétervására – hálózatfejlesztés többszintű hatékony közös akciók révén című projekt megvalósítása érdekében.

2./ A Képviselő-testület az 1./ pontban foglalt projekt bruttó költségét összesen 94.580 EUR összegben állapítja meg, amelyből a pályázat eredményes megvalósításához 89.851 EUR (95 %) mértékű támogatást igényel, illetve ehhez 4.729 EUR (5 %) saját forrást biztosít.

3./ A Képviselő-testület kinyilvánítja, hogy a saját forrásnak megfelelő összeg fedezetét az önkormányzat 2017. évi költségvetésében biztosítja.

4./ A Képviselő-testület megbízza Eged István polgármestert a pályázat benyújtásával és felhatalmazza, hogy a pályázat benyújtásához szükséges további nyilatkozatokat a Képviselő-testület nevében tegye meg.

Határidő: 2016. október 28.

Felelős: Eged István polgármester

**2./ Napirend**

KEHOP-2.2.2 fejlesztési támogatással kapcsolatos módosított konzorciumi szerződés megkötése a Konzorcium tagjaival.

**dr. Varga Attila jegyző**

A Környezeti és Energiatakarékossági Operatív Program éves fejlesztési keretének megállapításáról szóló határozat 2016.10.14-től hatályos módosítása szükségessé tette a projekt megvalósítására kötött konzorciumi együttműködési megállapodás technikai módosítását. A Kormány kiemelt beruházásnak nyilvánította és az elnevezésében is módosította a projektet.

A projekt címe: Észak-Magyarországi szennyvízelvezetési és -kezelési fejlesztés 1. (ÉMO 1)

Kérem a testületi tagokat, hogy a mellékelt Konzorciumi Együttműködési Megállapodás tartalmával egyetért foglalja el az alábbi határozatot.

**Eged István FIDESZ-KDNP polgármester**

Kérdezi, hogy ezzel a napirendi ponttal kapcsolatban van-e még kérdés, vélemény?

Amennyiben nincs kérdés kéri, hogy aki egyetért, a KEHOP-2.2.2 fejlesztési támogatással kapcsolatos módosított konzorciumi szerződés megkötése a Konzorcium tagjaival az kézfelemeléssel szavazzon.

A képviselőtestület **egyhangú szavazattal** az alábbi határozatot hozta:

**Pétervására Város Önkormányzat Képviselőtestületének 87/2016. (X.25.) határozata**

|  |
| --- |
| 1. Pétervására Város Önkormányzat Képviselő-testülete (a továbbiakban: Képviselőtestület) az Észak-Magyarországi szennyvízelvezetési és -kezelési fejlesztés 1. (ÉMO 1) (a továbbiakban: Projekt), megvalósítására Konzorciumi Együttműködési Megállapodást köt a Konzorcium tagjaival (NFP Nemzeti Fejlesztési Programiroda Nonprofit Kft., Bugyi Nagyközség Önkormányzata, Csömör Nagyközség Önkormányzata, Erdőkövesd Község Önkormányzata, Váraszó Község Önkormányzata, Istenmezeje Község Önkormányzata, Bükkszenterzsébet Község Önkormányzata, Tarnalelesz Község Önkormányzata, Szentdomonkos Község Önkormányzata, Recsk Nagyközség Önkormányzata, Mátraballa Községi Önkormányzat, Bodony Községi Önkormányzat, Mátraderecske Községi Önkormányzat, Parád Nagyközségi Önkormányzat). |

2. A Képviselőtestület felhatalmazza Eged István polgármester a Konzorciumi Együttműködési Megállapodás aláírására.

Határidő: azonnal

Felelős: Eged István polgármester

**3./ Napirend**

Település hulladékszállításra vonatkozó közszolgáltatási szerződés módosításának megtárgyalása.

**Eged István FIDESZ-KDNP polgármester**

A hatályos közszolgáltatási szerződés 2016. december 31. napjával lejárt. Erre figyelemmel, és a folyamatos, zavartalan hulladékszállítás biztosítása érdekében meghosszabbításra, azaz módosítására kerülne sor 2018. december 31-ig.

Az előterjesztés mellékleteként csatolt Megállapodásról van szó.

A módosítás a 2016. júniusában elfogadott jelenleg hatályos szerződés további pontjait nem érintik.

Kérdezi, hogy ezzel kapcsolatban van-e kérdés, vélemény, hozzászólás?

**Tóth János képviselő**

A PEVIK udvara tele van sárga edényekkel, mik azok?

**Eged István FIDESZ-KDNP polgármester**

Hulladékgazdálkodási Társulás tagjai vagyunk.

Ezek szelektív kukák, a zsákokat váltaná ki.

Egyelőre nem tudták kiosztani mivel nincs mivel gyűjteni, nincs hozzá való autó.

**Barta Gábor képviselő**

Attól tart, hogy az a szemét akkor a határban fog kikötni, mert oda viszik ki.

**Varró Magdolna képviselő**

Régen arról volt szó, hogy lesz itt nálunk is hulladékudvar. Nem lett belőle semmi.

Egyet ért a képviselőtársával, félő, hogy a szemét mind a határban fog landolni, erre megoldást kell keresni sürgősen.

**Tóth János képviselő**

A régi Önki udvarára tervezték ezt régen, oda nem lehetne?

**Barta Gábor képviselő**

Élelmiszer bolt mellé?

**Varró Magdolna képviselő**

Szét kell nézni, hogy hol van alkalmas terület erre.

Költségvetés tárgyalásakor gondolni kell a PEVIK-re.

**Barta Gábor képviselő**

A határba mindig is vittek és fognak is vinni szemetet.

**Varró Magdolna képviselő**

Nagyon sok féle dolgot ki tudnak vinni, pld. ajtó méretű tükröt, régi számítógépet, stb.

Ezen el kell gondolkozni, mert nem lesz jó így.

Polgármestertől kérdezi, hogy áll jelenleg a PEVIK sorsa.

**Eged István FIDESZ-KDNP polgármester**

Azért küzdünk, hogy a PEVIK piacon maradjon.

Elvették a hulladékszállítás díjának beszedési jogát.

Az új rendszer még nem állt fel rendesen. Pénz viszont nincs.

Kötelezően ellátandó feladat.

Kérdezi, hogy ezzel a napirendi ponttal kapcsolatban van-e még kérdés, vélemény?

Amennyiben nincs kérdés kéri, hogy aki egyetért, Település hulladékszállításra vonatkozó közszolgáltatási szerződés módosításával az kézfelemeléssel szavazzon.

A képviselőtestület **egyhangú szavazattal** az alábbi határozatot hozta:

**Pétervására Város Önkormányzat Képviselőtestületének 88/2016. (X.25.) határozata**

1. Pétervására Város Önkormányzat Képviselő-testülete (a továbbiakban: Képviselőtestület) a PEVIK Közüzemi és Szolgáltató Nonprofit Kft. (székhelye: 3250 Pétervására, Tisztisor út 29.) közszolgáltatóval, a települési hulladék begyűjtésére, szállítására és a kijelölt hulladékkezelő létesítményben az ártalmatlanításra történő átadására, 2015. december 17.-én kötött Hulladékgazdálkodási Közszolgáltatási Szerződés módosításáról szóló Megállapodást a melléklet szerinti tartalommal elfogadja.

2. A Képviselőtestület felhatalmazza Eged István polgármestert a Megállapodás aláírására.

Határidő: azonnal

Felelős: Eged István polgármester

**4./ Napirend**

Kérdések, interpellációk.

**Eged István FIDESZ-KDNP polgármester**

Térjünk át más dolgokra.

Pétervására, Keglevich út 4. és a Pétervására, Rózsa út 1. szám alatti ingatlanok cseréje.

Volt már róla szó több esetben is. Jelenlegi helyzet szerint 70.000.- Ft értékkülönbség van a kélt ingatlan között. Illetve minket terhel az áfa fizetési kötelezettség ami kb. 1,2 millió forint, összesen 1.324.000.- Ft. Erről kell határozatot elfogadnunk.

Ezzel kapcsolatban van-e kérdés, hozzászólás?

Amennyiben nincs kérdés kéri, hogy aki egyetért, a fent elhangzottokkal az kézfelemeléssel szavazzon.

A képviselőtestület **egyhangú szavazattal** az alábbi határozatot hozta:

**Pétervására Város Önkormányzat Képviselőtestületének 89/2016. (X.25.) határozata**

1. Pétervására Város Önkormányzat Képviselő-testülete (a továbbiakban: Képviselőtestület) jóváhagyja a felépítendő Pétervásárai Járási Hivatal épületének helyett adó, kizárólagos tulajdonában álló pétervásárai 108 hrsz-ú, természetben 3250 Pétervására, Keglevich út 4. szám alatti és a Magyar Állam tulajdonát képező, és a Heves Megyei Kormányhivatal vagyonkezelésében álló pétervásárai 715 hrsz-ú, természetben 3250 Pétervására, Rózsa u. 1. szám alatti ingatlanok Magyar Állammal kötendő adásvételi szerződéssel vegyes csereszerződését.

2. Az 1. pontban foglalt ingatlanok cseréje során Pétervására Város Önkormányzata (továbbiakban: önkormányzat) adás-vétel jogcímén fizet meg a Magyar Államnak 4.546.670,-Ft,-ot, a Magyar Állam pedig az önkormányzat részére fizet meg 4.590.550,+ÁFA-t, azaz összesen bruttó 5.900.00,-Ft-ot. Az önkormányzatot terheli a Magyar Állam által értékesített ingatlan értékesítését terhelő ÁFA megfizetése az adóhatóság felé, ez 1.254.330,-Ft, és a két ingatlan közötti értékkülönbözet 70.000,-Ft, azaz összesen 1.324.330,-Ft.

3. A Képviselőtestület felhatalmazza Eged István polgármestert az ingatlanokkal kapcsolatos szerződések aláírására, és felkéri Dr. Varga Attila jegyzőt ezen dokumentumok ellenjegyzésére.

Határidő: azonnal

Felelős: Eged István polgármester

Dr. Varga Attila jegyző

**dr. Varga Attila jegyző**

A Könyvtárral kapcsolatban hoztunk májusban egy határozatot mely szerint csatlakoznának a Városi Könyvtár és Könyvellátó Szolgáltatási Rendszerhez. Nagyon sok problémát okozna az intézmények szétválasztása, ezért, ezt a határozatot vissza kellene vonni a testületnek.

**Eged István FIDESZ-KDNP polgármester**

Ezzel kapcsolatban van-e kérdés, hozzászólás?

Amennyiben nincs kérdés kéri, hogy aki egyetért, a fent elhangzottokkal az kézfelemeléssel szavazzon.

A képviselőtestület **egyhangú szavazattal** az alábbi határozatot hozta:

**Pétervására Város Önkormányzat Képviselőtestületének 90/2016. (X.25.) határozata**

|  |  |
| --- | --- |
| |  | | --- | | 1. Pétervására Város Önkormányzat Képviselő-testülete (a továbbiakban: Képviselőtestület) - megvizsgálva a Városi Könyvtár a Könyvtárellátó Szolgáltatási Rendszerhez történő csatlakozásának gazdasági kötelezettségeit – úgy dönt, hogy visszavonja az ebben a tárgykörben 2016. május 3.-án hozott 52/2016. (V.3.) számú testületi határozatát. |   2. A Képviselőtestület felkéri Deák Bernadett intézményvezetőt, hogy a testület döntéséről értesítse a Bródy Sándor Megyei Könyvtár igazgatóját.  Határidő: azonnal  Felelős: Deák Bernadett intézményvezető |
|  |
|  |
|  |

**Eged István FIDESZ-KDNP polgármester**

Tájékoztatja a jelenlévőket a következőkről.

Visszajelzett a Lengyelországi község akikkel testvértelepülési szerződés kötnének.

Éppen ezért a jövő héten 4-5 fős delegáció fog kiutazni a szerződés előkészítése és a kapcsolatok felvétele céljából.

**Varró Magdolna képviselő**

Téli útkarbantartás, csúszásmentesítés. Meg lesz oldva?

**Eged István FIDESZ-KDNP polgármester**

PEVIK-kel próbálják ezt megoldani.

**Dr. Kerekes Tibor aljegyző**

Tájékoztatás képen elmondja, hogy november 13-től lehet külterületi utakkal kapcsolatos pályázatot beadni.

**Eged István FIDESZ-KDNP polgármester**

Csak külterületi utakról szól ez a pályázat. De lehet munkagépeket is nyerni rajta.

**Tóth János képviselő**

A mi traktorunk nem bírná ezt?

**Barta Gábor képviselő**

Ami rajta van homlokrakodó ez erre nem jó, másikat kellene venni rá. A gép az bírná.

**Eged István FIDESZ-KDNP polgármester**

Honnan van szóró anyagunk?

**Barta Gábor képviselő**

Még a vegyiáru bolt rendelte. Elég volt két évig.

**Boros Csaba alpolgármester**

A lakásotthonnal kapcsolatos problémákat jeleztük-e az illetékesek felé?

**Eged István FIDESZ-KDNP polgármester**

Igen jelezve lett (telefonon, és levélben), de nem vették jónéven.

**Boros Csaba alpolgármester**

6-8 fős csoporttal (lakásotthonos gyerekek) van gond, akik drasztikusan viselkednek (fenyegetőznek).

Buszmegállóban időseket zaklatnak.

Elég nagy a probléma, senki nem vállalja fel a dolgot.

**Barta Gábor képviselő**

Folyamatosan zaklatnak másokat is, ezért a rendőrségnek szokott szólni. (Véleménye szerint a rendőrség sem áll ebben az esetben a helyzet magaslatán.)

Pétervásárán a dílereket se állítják elő.

**Boros Csaba alpolgármester**

A gyerekek is tudják ezt.

**Barta Gábor képviselő**

Rendőri jelenlét a településen egyenlő a semmivel.

**Boros Csaba alpolgármester**

Továbbá probléma még a szakiskolások vonulása, (szemetelés, drog fogyasztás,) és viselkedése.

**Eged István FIDESZ-KDNP polgármester**

A lakásotthonos téma nem új keletű, ez sajnos ezzel jár. (Az önkormányzat nem tudja ezt megoldani.)

**Boros Csaba alpolgármester**

Régebben nem ez volt a helyzet a lakásotthonos gyerekekkel.

**Varró Magdolna képviselő**

Az egészségügyi központ hátsó rész bekamerázását meg kellene oldani, addig míg komolyabb baj nem lesz, és nem csak ellopják a lámpákat az épületről.

**Abelovszki Ildikó képviselő**

Felháborítónak tartja, hogy a gyerekorvosnál a rendelési időt nem tartják be. Kiírás szerint 9.00 és 11.00 óra között van rendelés. Ezzel szemben a helyettesítő orvos 10-nél hamarabb nem ér ki. Eszméletlen, hogy mi folyik.

A nőgyógyászati szakrendelést vissza kellene állítani. Nem is tudja miért lett megszűntetve.

**Dr. Kerekes Tibor aljegyző**

Tájékoztatja a jelenlévőket, hogy a Bekölce-i ingatlanjainkat a bérlők megszeretnék venni. Két ingatlanról van szó, bekölcei 499 hrsz-ú, természetben Bekölce, Béke út 116., és a bekölcei 291 hrsz-ú, természetben Bekölce, Béke út 83. szám alatt.

A vevők a CSOK-ot is szeretnék igénybe venni a vásárláshoz.

**Eged István FIDESZ-KDNP polgármester**

Kérdezi, hogy ezzel kapcsolatban van-e valakinek kérdése, véleménye?

Amennyiben nincs kérdés kéri, hogy aki egyetért, a fent elhangzottokkal az kézfelemeléssel szavazzon. Két határozatot kell hozni, mert két ingatlan van.

A képviselőtestület **egyhangú szavazattal** az alábbi határozatotat hozta:

**Pétervására Város Önkormányzat Képviselőtestületének 91/2016. (X.25.) határozata**

1. Pétervására Város Önkormányzat Képviselő-testülete (a továbbiakban: Képviselőtestület) a bekölcei 499 hrsz-ú, természetben Bekölce, Béke út 116. szám alatti ingatlanra a jelenlegi bérlőktől (Oláh Roland és Kiss Ildikó) érkező vételi ajánlatra tekintettel értékesíteni kívánja ingatlanát.

2. A Képviselőtestület az 1. pontban foglalt ingatlan vételárát 2.200.000,-Ft-ban határozza meg.

3. A Képviselőtestület megbízza Bajzáth Ügyvédi Irodát a szerződés elkészítésére és felhatalmazza Eged István polgármestert az adás-vételi szerződés aláírására.

Határidő: azonnal

Felelős: Eged István polgármester

**Pétervására Város Önkormányzat Képviselőtestületének 92/2016. (X.25.) határozata**

1. Pétervására Város Önkormányzat Képviselő-testülete (a továbbiakban: Képviselőtestület) a bekölcei 291 hrsz-ú, természetben Bekölce, Béke út 83. szám alatti ingatlanra a bérlőktől (Suha Levente és Láh Szeréna) érkező vételi ajánlatra tekintettel értékesíteni kívánja ingatlanát.

2. A Képviselőtestület az 1. pontban foglalt ingatlan vételárát 2.200.000,-Ft-ban határozza meg.

3. A Képviselőtestület megbízza Bajzáth Ügyvédi Irodát a szerződés elkészítésére és felhatalmazza Eged István polgármestert az adás-vételi szerződés aláírására.

Határidő: azonnal

Felelős: Eged István polgármester

**Dr. Varga Attila jegyző**

Tájékoztatás képen elmondja, hogy a Szociális Nonprofit Kft-nél alaptőkét kell majd megemelni 3 millió Ft-ra.

Ezzel kapcsolatban majd még tájékoztatni fogja a képviselő testületet.

Viszont a Nonprofit Kft. számlavezetési díjára támogatást kellene nyújtani. Legalább 20.000.- Ft-ra gondolt.

**Eged István FIDESZ-KDNP polgármester**

Kérdezi, hogy ezzel kapcsolatban van-e valakinek kérdése, véleménye?

Amennyiben nincs kérdés kéri, hogy aki egyetért, a támogatás nyújtásával az kézfelemeléssel szavazzon. Két határozatot kell hozni.

A képviselőtestület **egyhangú szavazattal** az alábbi határozatot hozta:

**Pétervására Város Önkormányzat Képviselőtestületének 93/2016. (X.25.) határozata**

Pétervására Város Önkormányzat Képviselő-testülete, mint a Pétervásárai Szociális Nonprofit Kft. alapítója a Nonprofit Kft. számlavezetési költségekre 20.000,-Ft összegben támogatást biztosít.

Határidő: azonnal

Felelős: Eged István polgármester

**Eged István FIDESZ-KDNP polgármester**

Tájékoztatja a jelen lévőket, hogy Dr. Dömök László főorvos, lemondott az ügyeletvezetői tisztségétől, azaz felmondott.

Dr. Gregorovics István elvállalta az ügyelet vezetését. Illetve a helyettesítési szerződését meghosszabbította plussz egy évvel.

Kérdezi, hogy van-e még valakinek kérdése, hozzászólása?

Amennyiben nincs az ülést **bezárja**.

**K.m.f.**

**Eged István Dr. Varga Attila**

**FIDESZ-KDNP jegyző**

**polgármester**